
			Inelia løp gjennom Oslos gater. Under armen klemte hun det lærinnbundne manuskriptet. Hun hadde fått en pakke overrakt på døren i dag. På sin 21-årsdag. Navnet hennes var skrevet på innpakningspapiret med skjelven skrift, morens skrift. En konvolutt falt ut da hun fjernet papiret. 

			Til Inelia fra mamma.

			Fra mamma som døde for ett år siden! Hun syntes hun hørte stemmen hennes. Hvert år sa hun det samme.

			– Den dagen du fyller 21 år, skal du arve et gammelt manuskript. Der står alt du trenger å vite.

			Hun hadde betraktet det slitte læret med tegn brent inn langs kanten. Sand, hester og en ørn flimret foran øynene. Sakte lot hun fingeren gli over tegnene. 12 tegn, med det 13. blankt. 

			– Ditt tegn er det 13. Det rommer alt, hadde moren hvisket når hun strøk henne over håret på kveldene.

			Moren hadde lært henne ulike språk og skrifttegn, oppmuntret henne til å studere kvinnehistorie, alternativ medisin, religion, hadde lært henne å stole på egen intuisjon. 

			– Stemmen der inne kan fortelle om kunnskaper kvinner måtte skjule og hvilke evner vi har. Det blir viktig å kunne skjelne, sann mine ord.

			Da hun leste brevet, skalv fingrene. 

			Du må forplikte deg, signere med ditt navn. Først da vil du forstå hva du har arvet.

			Det knirket i det gamle læret, knitret i de tykke, gulnede arkene. Luktet gammelt. Støv glitret i sollyset. Manuskriptet hadde gått i arv. Nå var det hos henne, hun som var oppkalt etter en blind formor. På første arket kunne hun så vidt tolke den sirlige skriften. 

			– Krøniken om De 13 –

			Under sto en rekke med kvinnenavn og årstall. Det øverste kjente hun igjen.

			– Vea, Mongolia 1632 –

			Nederst var det kun plass til ett navn til. Hun fant fram sin yndlingspenn, trakk pusten dypt og skrev. 

			– Inelia, Norge 2055 –

			Da hun la ned pennen, var det som om manuskriptet åpnet seg for henne. Nå kunne hun med ett forstå den ukjente skriften, men det var som å lese gåter.  

			Og det var derfor hun løp. Til Sol-Sif, viskvinnen som moren så ofte hadde vært hos med sine undringer og spørsmål. 

			Det hastet nå. Hastet veldig. Det var noe som skjedde dypt inne i jorden, noe menneskeskapt, noe som kunne skade alt liv. Farlig kunnskap var det. Umulig å forstå. Kunne det være en nøkkel i Veas manuskript? 

			Andpusten løp hun opp de gamle trappene i leiegården i Oslogata. I døren sto Sol-Sif. Øynene glitret i det gamle ansiktet. Det hvite håret hadde ennå noen solgylne striper. 

			– Kom, kom, Inelia. Teen er klar, jeg er klar, og nå er også du klar. 

			Sol-Sif la en arm rundt livet hennes. 

			– Mon tro hva Vea en gang skrev i sitt manuskript? Mange har hatt det siden den gang, skrevet inn sine kunnskaper. Kanskje får vi flere puslebiter til det store bildet. 

			Tett sammen satt de, Sol-Sif og Inelia. Bladde sakte. Det lærinnbundne manuskriptet rommet viten fra kvinner, av kvinner, for kvinner, om kvinner. Her var tegninger av urter og oppskrifter på deres anvendelse, skisser over akupressurpunkter gunstig for kvinnekropper, vers med anvisninger, formler, gamle symboler og meningen bak De 13 tegn. 

			Men viktigst av alt var kartene over jordens feminine energilinjer. Kunne de redde jorden fra det som skjedde nå? Veas kart kunne være en nøkkel. Bare Inelia kunne lese det, og Sol-Sif var den eneste som kunne forstå. På en av de siste sidene sto det skrevet.

			«Neste skritt vil bli å arbeide med det vi kan kalle den russiske linjen. Det vil bli en linje som dekker store konfliktområder, kanskje de største på denne kloden. Vi har løsnet en bolt i Sibir. Linjen går gjennom Himalaya der det ligger flere feminine kraftpunkter i dvale. Arbeidet med den russiske linjen avhenger av de kvinner som har dette som sitt arbeidsfelt. Tidsaspektet er som alltid avhengig av hva jordens folk nå tar imot og henter fram av feminin urkraft.» 

			– Det Store Søsterskap 1997 –

			Inelia så på Sol-Sif. Hun nikket.

			– Jeg husker at moren din spurte meg om dette. Men det er nok du, Inelia, som må tolke det. La oss gjøre et forsøk. Nå lukker du boken, stiller ditt spørsmål, og så lar du manuskriptet åpne seg. Kanskje vil det som står der gi oss et spor. 

			Inelia nikket, konsentrerte seg, holdt boken mellom hendene. Da hun slapp taket og manuskriptet åpnet seg, kjentes det som årtusener suste gjennom rommet. Sakte leste Inelia:

			Krøniken om De 13, Norge 2022

			Fra tidens begynnelse har sirkel på sirkel med 13 kvinner

			arbeidet med Gaias lysende vev – veven som styrker alt liv.

			Sirkel på sirkel med 13 kvinner har vevd ulike mønstre og symboler

			–  voktet trådene i veven.

			En gang samlet de sin viten i 13 lærinnbundne manuskripter.

			Skjult gjennom århundrer for dem som ikke vil kvinner vel.

			Nå tas manuskriptene fram. Før det er for sent.

			Tiden har kommet. Tiden krever.

			Sirkel på sirkel med 13 kvinner har hørt Gaias rop.

			Livets vev er i fare.

		

	
		
			 

			En ødegård et sted i Norge
År 1662

			– Au, mor. Au, ava!

			Saralina skrek.

			– Men kjære barn, hva er det?

			Mor Vea kom raskt rundt huset.

			– Ava, de biter!

			Saralina sto midt i en liten maurtue.

			Mor Vea løftet henne forsiktig og ristet lett på den lille fireåringen.

			– Vi er venner, sa Saralina senere.

			Moren smilte.

			– Venner? sa storesøster Heli. – Du kan ikke være venner med en hel maurtue vel?

			– Joo, det kan jeg vel. Men jeg visste ikke at de hadde så sterke tenner.

			Mor Vea måtte snu seg, så oppgitt på Ana som allerede hadde vendt ryggen til jentene og holdt hånden for munnen. Måtte for all del ikke le av dem. Det Saralina viste var dyp innlevelse og det skulle en aldri le av eller spøke med.

			– Jeg tror kanskje de ble sinte på deg når du tråkket på huset deres, sa mor Vea. – Men dere blir helt sikkert venner igjen. Kanskje du kan få et par dråper honning av Ana og legge ved tua?

			Saralina gikk bort til Ana og la de lubne armene rundt livet hennes.

			– Ana, Ana, kan jeg, vær så snill?

			Den gamle smilte og hentet ned leirkrukken fra øverste hylle. Dyrebar var villhonningen og en finere gave kunne ikke maurene få. Saralina strålte da hun trippet ut av stuen balanserende med en dråpe honning på et bjørkeblad.

			Ikke mange ukene etter fikk kvinnene i huset bak skogen nok en overraskelse. Alle løp ut da de hørte Saralina rope.

			– Se her. Kom og se!

			En orm buktet seg oppover armen hennes. Mor Vea og de andre kvinnene måtte anstrenge seg til det ytterste for ikke å løpe bort og rive den vekk. Saralina var helt oppslukt og uten redsel. Heldigvis var det en stålorm.

			Hennes nysgjerrighet overfor alt som levde var uten grenser. Hun kunne krabbe rundt på knærne hele dagen på jakt etter nye undere på bakken. Fant hun noe, ropte hun lykkelig på en av kvinnene og søstrene for å dele sin glede med dem. Små kryp som hadde mistet livet ble varsomt plukket opp og begravet på en helt egen plass i hagen. Der hadde Saralina lagt vakre steiner og pinner i et innviklet mønster bare hun forsto. Forsiktig gravde hun et lite hull, la det døde insektet nedi og klappet jorden forsiktig over.

			– Der forsvinner insektene opp i den store helheten, sa kvinnene.

			Saralina undret på hvor det var, for alle insektene hun begravde ble borte. Det hadde hun undersøkt flere ganger ved å grave forsiktig med en finger.

			Det var ikke så lett å forklare den lille jenta hvordan alt dette hang sammen. Kvinnene visste det knapt selv, men med tiden skulle storesøster Heli kunne forklare både dette og mer innviklede forvandlinger for sin lillesøster.

			*

			Saralina viftet med armene.

			– Åh, så søtt. Hva er det? Men – det er jo steiner inni.

			Da Ana snudde seg, måtte hun leende sette seg i lyngen. Saralinas munn var full av rød saft fra villbringebær. Ansiktet strålte.

			– Liker du dem, jenta mi?

			– Åh ja, de er så gode!

			– De heter villbringebær, sa Ana.

			Den lille, lubne hånden strakte seg mot nok et bær som kjapt forsvant.

			– Men ikke alle skal inn i den lille munnen din, du sukkerjente.

			Saralina skulte opp på Ana. Hånden puttet raskt enda et bær i munnen.

			– Jammen, de er så gode, jeg bare må...

			– Da lager vi en avtale. To bær i bøtta, ett bær i munn.

			– To bær i bøtta, ett bær i munn, nynnet Saralina. – To bær i munn, ett bær i bøtta. Så kniste hun. Ana løftet pekefingeren.

			– Men Ana hvorfor plukker du bare bladene? De er ikke noe gode vel.

			Anas latter trillet over engen.

			– Jo, det skal jeg fortelle deg. Og du plukker bærene og legger i bøtta. Du skal dele med Vilja når du kommer hjem, vet du.

			– Men om jeg deler med henne, blir det jo mindre til meg da jo.

			– Ja, og så holder du deg frisk, og lille Vilja blir syk. Hva tenker du da, Saralina?

			Saralina bøyde hodet og nikket.

			– Da skal jeg dele med Vilja, sa hun stille.

			Ana smilte.

			– Men hvorfor plukker du bladene, Ana?

			– Jo, det blir du glad for den dagen du får vondt et sted. Da skal jeg koke vann med de tørkede bringebærbladene til te i kruset ditt, så skal du se smertene blir mindre.

			– Åh, men da kan jo Evi få litt for all vondten i magen sin da? Den har blitt så stor atte.

			– Ja, det skal hun få, og du skal få lage den til henne i dag. Og så var det to bær i bøtta, ett i munnen. De andre må også få litt søtt til kvelden, ikke sant?

			Saralina så alvorlig opp på Ana.

			– Mm, nikket hun, – alltid dele, alltid dele, det er det vi gjør.

			Så nynnet hun mens de små fingrene la to bær i bøtta.

			– Alltid dele. Delt glede er større glede for alle, ikke sant?

			Ana så på Saralinas runde kinn, ville stryke, men visste at hun ville trekke seg unna.

			– Ja, slik er det og slik vil det alltid være. Om vi alle deler, blir det større glede. Og det som er sant og godt, det øker ved deling, vet du.

			Saralina nikket alvorlig, fikk et fjernt uttrykk i de smale, brune øynene.

			– Men ikke villbringebær, hvisket hun. – Da blir det mindre når vi deler.

			Så mumlet hun.

			– Men så blir flere glade. Og gleden vokser om vi deler den, sa hun og smilte.

			Nok en gang tenkte Ana for en dyp visdom og stor styrke den lille jenta hadde med seg inn i livet.

			Det skal du få god bruk for, kjære jenta mi.

			Mor Vea måtte begynne tidligere med Saralinas opplæring i overlevelse enn med noen av de andre barna. For Saralina hadde en egen evne. Hun var en helbreder, men først og fremst av ville dyr. Moren kalte det «opplæringen i hvordan kjenne igjen de ville dyrenes bølger».

			Saralina var aldri redd mørket – hverken i seg eller rundt seg. Modig var hun, stødig og sterk. Hennes gave var ilden, den indre ilden. En stille opprører og magiker var hun, søkte sannhet for enhver pris, var rolig, fåmælt og slapp få innpå seg.

			– Stille vann har dypest grunn, sa Ana alltid om Saralina.

			Sin styrke hadde hun fra morens mongolske arv.

			– Dyresnakker er hun, hvisket moren til de andre kvinnene.

			Det hadde de forstått den dagen hun helet en ulvunge fra huggormbitt. Da var hun ikke gamle jenta. Ulven Arna glemte det aldri. Saralina ble en del av flokken hans.

			Arna ble hennes beskytter og følgesvenn. En dag skulle hun til og med ri på Arna. Ikke visste kvinnene i huset bak skogen at dette var en del av en stor arv. Mange fortellinger fantes over hele Europa om kvinner som red på ulver.

			En dag fikk Saralinas hvin alle til å løpe ut på tunet. Et lite pjuskete nøste ble dratt etter halen av Saralina, kattungen strittet i mot med klørne.

			– La den få gå, hørte Saralina mor Veas strenge stemme.

			Hun slapp med en gang, og kattungen pilte inn under vedstabelen.

			Mor Vea satte seg ned med Saralina på fanget.

			– Jeg skal fortelle deg en historie om en katt, Saralina, – og du må love meg å høre godt etter.

			Saralina så opp i morens alvorlige ansikt, kjente i kroppen at moren ville dele noe viktig. De andre kvinnene og søsteren Heli, satte seg på benken ved vedstabelen. De ville også høre.

			 – Da jeg en vinter bodde i et nonnekloster på min vandring gjennom Russland, ble jeg kjent med et nytt dyr for meg – katter. Vi hadde ikke katter på steppen. Men her hadde hver av nonnene en egen katt de tok vare på. Det var også noen frie kattesjeler som ikke valgte noen av kvinnene, men holdt til i kjelleren, på loftet eller utenfor kjøkkenet.

			Mor Vea avbrøt og forklarte hva et kloster var for Heli som var stor nok til å forstå.

			– En katt med tre bein kommer jeg aldri til å glemme, fortalte hun videre. – Den hoppet opp på fanget mitt en dag. Nonnene ble overrasket, for denne katten var redd alle og kunne frese om de kom for nær. Nå så hun rett inn i øynene mine som om hun ville fortelle meg noe.

			Saralina så spent opp på moren, tittet mot vedhaugen.

			– Så strømmet bildene inn i hodet mitt, og de var vonde. Som kattunge hadde hun blitt holdt i det ene benet av noen dumme menn på et vertshus. Da de hadde begynt å slåss, hadde den lille kattungen fått revet av benet.

			Flere av kvinnene stønnet. Heli hikstet. Saralina flyttet urolig på seg.

			– Det var utrolig at hun hadde overlevd. Gjemt under benken på vertshusets kjøkken hadde hun ligget mens såret sakte grodde. Om natten nappet hun til seg matrester på gulvene. En dag ble hun oppdaget og kastet ut.

			Saralina grep hardt rundt morens hånd og så bort på vedhaugen.

			Var det kattungen som tittet fram der?

			– Nonnene trodde hun hadde kommet med en av hestekjerrene som passerte klosteret og leverte varer. En dag sto hun bare utenfor porten. De hadde alle gitt henne både omsorg og mat, men dette var første gang hun hoppet opp på et fang. Nå fortalte hun meg historien sin, og jeg kunne fortelle videre til nonnene – selv om jeg bare kunne litt russisk. Det var som om den lille katten hadde funnet meg for endelig å kunne fortelle.

			Mor Veas øyne blinket.

			– Den lille var så takknemlig for å få være der, – selv om hun ikke var trygg på mennesker.

			Saralina krøp sammen på morens fang, fiklet med sjalet hennes. Snufset.

			– Tror du jeg gjorte kattungen vondt, mor? Jeg mente ikke det altså. Ville bare leke.

			– Du skremte henne, Saralina. Du er stor og sterk i forhold til henne, vet du. Det må du alltid tenke på når du er sammen med dyr eller mennesker som er mindre enn deg. Det må vi også, tenke på at du er mindre enn oss.

			Saralina så bort på kvinnene og storesøsteren på benken. De nikket. Inni seg kjente Saralina at noe knyttet seg hardt sammen.

			– Hvordan kan jeg be om unnskyldning til kattungen da, mor?

			– Det må du nok finne ut selv, jenta mi. Men jeg kan hjelpe deg om hun er redd.

			– Men mor, hvordan gikk det med kattungen da du vandret videre, spurte Heli.

			Mor Vea smilte til eldstedatteren og nikket.

			– Marina, en av novisene jeg ble kjent med, satte seg ved siden av meg en dag katten lå i fanget mitt. Jeg strøk forsiktig samtidig som jeg førte ut skrekk og angst fra den lille kroppen, lindret smertene som fremdeles plaget henne. Til slutt la jeg hånden forsiktig over beinstumpen og holdt den. Katten rykket til, men ble liggende. Så ba jeg Marina om å holde hånden over min og sammen ga vi katten helende kraft. Snart seg hun over på ryggen med de tre beina ut til siden. Med munnen litt åpen, ga hun seg helt over til oss.

			– Og så måtte du reise fra henne. Gråt du da? Saralina så spent på moren.

			– Jeg skulle jo finne huset bak den mørkegrønne skogen, vet du. Men det var trist å dra fra klosteret. Marina sto lenge og vinket til meg fra porten. På armen hadde hun lille Ki som vi døpte henne. Hun var blitt Marinas lille venn.

			Kattungen tittet forsiktig ut fra vedhaugen.

			– Nå skal vi gjøre noe spennende, Saralina. Lukk øynene og tenk på bilder av mat, varm seng, dine hender som er snille og at du leker med kattungen. Så sender du dem til henne som om bildene flyr gjennom luften, slik vi har øvd på.

			Saralina lukket øynene og nikket. Da mor Vea bøyde seg og rakk fram hånden, kom kattungen smygende og snuste på den.

			– Alltid la dyrene komme til deg, ikke omvendt, sa mor Vea.

			Fra den dagen satt Saralina ofte på stubben og ventet på kattungen.

			En dag kom hun, og Saralina strålte av glede da hun strøk seg inntil bena hennes. Saralina døpte henne Ki etter den trebente katten i klosteret. Den lille grå kattungen med hvit stjerne i pannen, ble raskt innlemmet i den voksende familien i huset i skogen.

